Likumprojekts

**Grozījumi Preču un pakalpojumu loteriju likumā**

Izdarīt Preču un pakalpojumu loteriju likumā (Latvijas Republikas Saeimas un Ministru Kabineta Ziņotājs, 2003, 15., 23. nr.; 2006, 1. nr.; Latvijas Vēstnesis, 2013, 188. nr.; 2016, 241. nr.) šādus grozījumus:

1. Aizstāt 20. panta pirmajā un otrajā daļā vārdus "tabaka un zāles" (attiecīgā locījumā) ar vārdiem "tabakas izstrādājumi, augu smēķēšanas produkti, elektroniskās smēķēšanas ierīces un elektronisko smēķēšanas ierīču uzpildes tvertnes, zāles un enerģijas dzērieni" (attiecīgā locījumā).

2. Papildināt likumu ar 26. un 27. pantu šādā redakcijā:

"**26. pants.** (1) Par preču vai pakalpojumu loterijas organizēšanas kārtības pārkāpšanu uzliek naudas sodu fiziskajām vai juridiskajām personām – no divām līdz simt četrdesmit naudas vienībām.

(2) Par preču vai pakalpojumu loterijas organizēšanu bez Inspekcijas atļaujas saņemšanas uzliek naudas sodu fiziskajām vai juridiskajām personām – no divām līdz divsimt astoņdesmit naudas vienībām.

**27. pants.** Administratīvo pārkāpumu procesu par šā likuma 26. pantā minētajiem pārkāpumiem veic Inspekcija."

3. Papildināt pārejas noteikumus ar 6. punktu šādā redakcijā:

"6. Grozījums šā likuma 20. panta pirmajā un otrajā daļā, kā arī šā likuma 26. un 27. pants stājas spēkā vienlaikus ar Administratīvo pārkāpumu procesa likumu."

Finanšu ministre

Dana Reizniece-Ozola